På onsdag tager Danske Bank fat på sit nye, store hus på Sydhavnen i Aarhus og åbner dermed for udviklingen af en helt ny bydel i Sydhavnen.

Byggeriet foregår i krydset mellem Spanien og Jægergårdsgade.

- Vi glæder os til at blive en del af en ny, spændende og dynamisk bydel i centrum af byen med havnen på den ene side og hovedbanegården på den anden, siger Poul Nielsen, områdedirektør for Danske Banks Finanscenter Østjylland, der i dag er på Åboulevarden.

Danske Bank venter at flytte ind i den nye bygning i sensommeren 2019. Her samler banken omkring 600 medarbejdere, der i dag sidder i Kannikegade, på Åboulevarden og Skt. Knuds Torv. Den nye bygning bliver samlet på 11.400 kvadratmeter.